晚步南溪弄水
作者：楊萬里
朝代：宋

paragraphs: 吾廬在南溪，溪北北山半。
山空誰肯鄰，影靜鶴爲伴。
萬松當籬落，千巖上几案。
花草豈厭多，不多亦堪翫。
一丘萬事足，半點無外羨。
如何濯雙纓，獨欠泉一眼。
晚晴漫野步，偶到溪側畔。
頗怪清淺流，雪後劣如線。
相將二三子，一笑出奇觀。
瓊砂雜瑶礫，掇拾作微堰。
鏘然便淙琤，清若奏琴阮。
當流立孤石，灧澦忽童丱。
不塞勢何怒，惟激聲故遠。
從今日日來，愁肺要湔浣。
兒童俾勿壞，鷗鷺好看管。